
דור 3.5
כתיבה ובימוי מורדי גרשון
מוזיקה ברק אוליאר
עיצוב באטריס הל
משחק רות גלר, דני איסרליש ומיקי ברקן
מרים, ניצולת שואה המתגוררת בקבוץ, מארחת את רוני נכדה היחיד המגיע לחופשה מהצבא. מתנדבת מסתורית מקנדה בשם קתי נפגשת עימם. 

כיצד השלושה קשורים זה בזה?
בסוף שבוע סוער, יחזור העבר ויתדפק על דלתות ההווה וסוד שהוסתר במשך שנים יתגלה ויטלטל את עולמם. מתקרב.
הצגה העוסקת בדור השלישי לשואה, יהודים וגרמנים, ובוחנת את משמעות הזיכרון, האשמה והסליחה.
מורים יקרים, אנו מגישים לכם חומר הכנה לצפייה בהצגה ונושאים לדיון אחריה במטרה להעשיר את חווית הצפייה בהצגה, להרחיב את עולמם של הצופים ולעודד את מעורבותם בסביבה. יש הסבורים כי כדי ליהנות מיצירה אמנותית די בכך שחווים אותה. יחד עם זאת, אנו מאמינים שההנאה כרוכה גם בהבנת שפת התיאטרון הייחודית, מרכיביה וסימניה. 

כל יצירה אמנותית הנה שילוב של תוכן וצורה. באמנות התיאטרון מכיל התוכן מסר או אמירה, ואילו הצורה היא הסגנון האמנותי בו מסר זה מוגש. בעולם התיאטרון, סגנון אמנותי פירושו משחק, תפאורה, תלבושות, תאורה, מוסיקה ותנועה; בעזרת כל אלה משפיעים התוכן והמסרים של ההצגה על הצופה, מרגשים אותו ומעוררים בו מחשבה.

ליצירה התיאטרלית מורכבות ייחודית משלה: היא תוצאה של שיתוף פעולה בין יוצרים רבים מתחומי אמנויות שונים/  יחד הם יוצרים את הצגת התיאטרון, כחוויה חד פעמית הנוצרת את עצמה שוב ושוב, בכל פעם מחדש, מול קהל צופים אחר, במקום אחר, בזמן אחר.

הצגת תיאטרון היא אפוא יצירה רב- גונית ושלמה וביכולתה לברוא עולם חדש, עולם של אשליה שמקרין על המציאות שלנו ומרעיף עליה קסם והנאה. 

בהצגה דור 3.5, אנו מאמינים שהדרך הנכונה להציג את מה שקרה ליהודי אירופה בזמן השואה ואחריה היא לספר סיפור אישי ובכך להימנע מהכללות, סטריאוטיפים וניכור.

בחרנו בסיפורה של מרים, המתרחש למעלה מ 60 שנה לאחר סיום מלחמת העולם השנייה וסיפורה של  נערה קנדית ממוצא גרמני, בת לדור שנולד לאחר המלחמה אשר בוחרת להתמודד עם מעשיהם של בני משפחתה. 

ההצגה מעלה שאלות חשובות בנושא זהות, זיכרון, סליחה ואשמה.  
לפניכם שאלות להרחבת הנושא ולדיון לאחר הצפייה בה:
1. האם לזכור פירושו לא לסלוח?

2. כיצד לזכור את מעשי הנאצים , ובאיזה אופן זיכרון זה יבוא לידי ביטוי ? 

3. למי ניתן לסלוח? לכולם, לחלק, לאיזה חלק? 

4. מי רשאי לסלוח? אנחנו, הקורבנות, בני משפחותיהם, המדינות? 

5. כיצד היית נוהג אילו היית במקומה של מרים וגילית את זהותה האמיתית של קתי?

6. כיצד היית נוהג אילו היית במקומו של רוני, הנכד של מרים? 

7. בהצגה מוצג הבדל מהותי בין הדור השלישי של השואה – אותו מייצג רוני, לבין הדור השני – המיוצג על ידי אמו. במה מתבטא השוני וכיצד ניתן להסביר זאת?

8. כיצד היית נוהג אילו היית במקומה של קתי וגילית מעשה אפל בעברה של משפחתך? האם אדם יכול להזדהות עם הקורבנות ולהתכחש למשפחתו?
9. האם לדעתך מעשיה של קתי שינה את יחסו של רוני לשואה? לסבתא שלו? לעם הגרמני? במה?

10. האם לדעתך יחסים בין יהודים וגרמנים רצויים? האם הם עשויים לתרום לשלום בין בני אדם?

11. האם לדעתך יש סכנה לשואה נוספת בימינו?

שאלות המתייחסות למרכיבים האמנותיים:

1. כיצד לדעתך הבחין הבמאי בין סצנות החלום לסצנות ההווה?
2. כיצד סימנה התפאורה את מקומות ההתרחשות של העלילה על הבמה? (פנים, חוץ, חלום, מציאות)

3. האם המוסיקה המקורית תומכת במצבים הרגשיים שבה? (מתח, פחד, שמחה, פיוס) האם היא השפיעה על תגובותיכם ?
4. האם נהנית ממשחק השחקנים? האם הצליחו לעורר הזדהות עם דמותם? האם המשחק היה מקורי, אמין, ייחודי, עקבי, מרגש.

חומר רקע על יחסי ישראל – גרמניה:  התפתחויות ותמורות בצל השואה
קטעים ממאמרה של  עדה הרצברג, "זיקה", יד ושם-  עיתון להוראת השואה, אוקטובר 2006
לפנינו סוגיות קשות אשר כרוכות ביחסי ישראל- גרמניה. נראה כי לאחר שעברו כ- 55 שנה מאז החתימה על "הסכם השילומים" (לוקסמבורג 10 בספטמבר 1952) שהייתה ציון דרך מרכזי בתולדות היחסים שבין ישראל לגרמניה, חלף די זמן כדי להרהר על לקחים בפרספקטיבה  היסטורית. 
התפתחות היחסים בין ישראל לגרמניה החלה  כבר באותם מהלכים שהוביל פרופ' חיים וייצמן לקראת סיומה של מלחמת העולם השנייה. וייצמן שיגר ב-20 בספטמבר 1945 מזכר ל"ארבע מעצמות הכיבוש" שפעלו אז בגרמניה ובו תבע לפצות את העם היהודי על הנזקים החומריים שנגרמו להם כתוצאה מהשואה
באותה תקופה היו גם מי שדרשו לקיים נתק רשמי מוחלט בין העם היהודי ומדינת ישראל הקמה לבין גרמניה, בדומה לחרם ההיסטורי בעקבות גירוש היהודים מספרד. היו גם שהרחיקו לכת והשוו את היחס הראוי לגרמנים לחרם המקראי על עמלק. כאשר דיווח ראש הממשלה הראשון של ישראל, דוד בן-גוריון לכנסת, ב-7 בינואר 1952, כי הממשלה עומדת לקיים משא ומתן עם גרמניה על שילומים, התחוללה מחוץ לכנסת הפגנה קשה ואלימה. למרות זאת, הכנסת קיבלה החלטה להמשיך במשא ומתן ברוב של 61 כנגד 50 והסכם השילומים התממש.  
בעוד שמערב-גרמניה בראשות קונרד אדנאואר, ראתה מקום לפצות את העם היהודי ואת ניצולי השואה, הרי שיחסה של גרמניה המזרחית, היה שונה. גרמניה המזרחית לא נענתה לפניות למשא ומתן על פיצויים ליהודים ו/או למדינת ישראל, מאחר שהיא ובריה"מ - פטרוניתה, ראו בפניות אלה בקשות של גופים מערביים שהיו מוגדרים בעיניהם כפאשיסטיים. יחד עם זאת, ראוי להדגיש, כי בנושא המלחמה בנאצים ובמשתפי הפעולה שלהם, קבעה גרמניה המזרחית עמדה קשוחה מזו של אחותה שבמערב, שאף תאמה את עמדתם של מרבית מנהיגי היהדות בעולם ומנהיגי מדינת ישראל. 

תאריך יסוד נוסף שראוי לציון בנוגע להפשרת היחסים בין שני העמים הוא פגישת דוד בן גוריון וקונרד אדנאואר בשנת 1960, אשר הובילה לעליית מדרגה ביחסים שבין ישראל וגרמניה: כחמש שנים לאחר הפגישה האמורה החלו הקשרים להיכנס למסלול שגרתי, ובין השאר מעידה על כך הקמתה של שגרירות גרמניה בתל-אביב ב-12 במרס 1965. ברם, קיום השגרירויות והקונסוליות כיסו בקושי על הדילמות הערכיות הקשות שעמן התעמתו מקבלי ההחלטות, תושבי הארץ בכלל וניצולי השואה בפרט. הוויכוח על היחס הראוי לגרמנים, החלו מיד עם כיבושה של גרמניה על ידי כוחות הברית בתום מלחמת העולם השנייה. באותה עת הגיעו נציגי הישוב היהודי בארץ לגרמניה במאמץ לכוון את "שארית הפליטה" לעלייה לארץ- ישראל. 

צעד נוסף בפיוס בין שני העמים נעשה כאשר וילי ברנדט, ראש הממשלה הגרמני ביקר בישראל, ביוני 1973. עוד לפני ביקור זה זכה ברנדט לתשומת-לב תקשורתית רבה כאשר, בעת ביקור בוורשה, בירת פולין, בתחילת דצמבר 1970, כרע על ברכיו נוכח האנדרטה לזכר הגטו בבקשת סליחה מהקורבנות היהודיים של הנאצים. המחווה שזכתה להדים ניכרים הייתה כנראה בין הגורמים לכך שברנדט הוכתר עוד באותה שנה כ"איש השנה" של השבועון "טיים", ואף זכה בתחילת דצמבר 1971 בפרס נובל לשלום. 

כעשרים שנה אחרי החתימה על הסכם השילומים, באולימפיאדה העשרים במינכן 1972 התרחש אירוע הטרור בו נרצחו י"א הספורטאים הישראליים על ידי טרוריסטים פלסטינאים. בהשתלטות ובניסיון החילוץ הכושל של הגרמנים, נרצחו 11 ספורטאים ישראלים. תחושות קשות ליוו את הכישלון. היו רבים שטענו, גם אם לא מקרב חוגים רשמיים, כי לא נעשה די כדי למנוע את האסון. אחרים חשו שההחמצה הביטחונית הנוראה רומזת על תחושות זילות וזלזול בכבודם של משתתפים יהודים וישראלים. 

כשלושה עשורים לאחר האירוע הטרגי באולימפיאדת מינכן, ממשיכות לנשב רוחות אנטישמיות, כנגד מדינת ישראל בפרט וכנגד יהודים ברחבי העולם בכלל. במהלך השנים מתרבים גילויי אי-הנחת מהמאמצים של יהודים לאתר שרידים לחייהם טרם השואה בגרמניה. גילויים אלה מצטרפים לכתובות גרפיטי ניאו- נאציות אותן ניתן למצוא על קירות חלק מתחנות הרכבת התחתית . נוסף לכך, צעירים גרמניים רבים מצטרפים לתנועות וארגוני שמאל המפגינים על מה שמכונה "הכוחנות והתוקפנות" של ישראל. מאידך, יש גם חוגים בגרמניה כמו ארגון "אות הכפרה" המגייס מתנדבים גרמניים, מגיל 18 ומעלה לשהות מבוקרת בישראל, ומסייע גם לישראלים שמעוניינים להשתתף בשירות התנדבותי, להגיע לגרמניה לתקופה מוגדרת. 
בתקופה האחרונה אנו גם עדים לביטויים של הכחשת שואה. יש מקום לשער, כי הפיתוי להכחשת השואה הינו כיום, רב מתמיד – כאשר בתוקפם של תהליכים טבעיים הולך ומצטמצם מספרם של מי שיכולים להעיד על השואה מהתנסותם האישית.

 בגרמניה עצמה עיצוב זיכרון השואה והיחס ליהודים כיום מגוון:  המיצג של יוכן גרץ על "מצבות הזיכרון הנעלמות" והאנדרטה שהוקמה במרכז ברלין בתמיכה כספית של הממשלה הגרמנית . הקמתה לוותה במאבקים ציבוריים. בנייתה החלה באפריל 2003 והסתיימה ב-10 במאי 2005. האנדרטה עוצבה ע"י האדריכל פטר אייזנמן, ובשטחה העצום (19,000 מ"ר) מוצבים 2,711 עמודי בטון, מצבות סמליות על קרקע משופעת כמדרון המעניקה למבקר תחושת אי שקט. מתחת לאתר ממוקם היכל זיכרון ובו גישה למאגר המרכזי לשמות קורבנות השואה של יד ושם . הדיונים הציבוריים והמחלוקת שהתעוררה סביב הקמת האנדרטה בלב ברלין, העלו בקרב גרמנים רבים את שאלת הנצחת השואה ונוכחותו המתמדת של הזיכרון במיקום כה מרכזי בעיר. המתנגדים טענו שאין צורך להנציח את זיכרון העבר בלב החיים הציבוריים של תושבי ברלין ואף מדובר בשטח בעל ערך נדלני רב. רבים אף טענו, שיש להניח לעבר שאינו חלק מ"גרמניה האחרת" החדשה. 
בשנים האחרונות, התווסף מימד חדש ליחסי ישראל- גרמניה: היו מקרים לא מעטים שבהם נעזרה ממשלת ישראל בגרמנים לשם תיווך בינה ובין ארגוני טרור במדינות .
שאלות נוספות שעשויות לעלות לדיון נוגעות לביקורת המתפרסמת לעתים בגרמניה על מדינת ישראל ולטענת חוקרים הטוענים שגרמניה המירה את תחושת האשמה הקולקטיבית בתחושת קורבנות קולקטיבית, שהיא פיצלה בין "נאצים" ל"גרמנים מן השורה," אשר לטענתם סבלו גם הם מהנאצים וגם מההפגזות של בעלות הברית. ביטויים לכך ניתן למצוא בספרות , בקולנוע, בוידויו המתוקשר של חתן פרס נובל גינתר גראס , על כך שהיה חייל ב"וואפן ס"ס",  וידוי המצביע על פתיחות הולכת וגוברת לעבר הנאצי. 

